Document ID: 31993R2441

ΚΑΝΟΝΙΣΜΟΣ (ΕΟΚ) αριθ. 2441/93 ΤΗΣ ΕΠΙΤΡΟΠΗΣ της 2ας Σεπτεμβρίου 1993 για την τροποποίηση του κανονισμού (ΕΟΚ) αριθ. 1107/68 περί των λεπτομερειών εφαρμογής των παρεμβάσεων στην αγορά των τυριών grana padano και parmigiano-reggiano
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 2071/92 (2), και ιδίως το άρθρο 8 παράγραφος 5,
Εκτιμώντας:
ότι το άρθρο 3 του κανονισμού (ΕΟΚ) αριθ. 1107/68 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1756/93 (4), προβλέπει, κυρίως, διατάξεις σχετικά με την αγορά από τον οργανισμό παρέμβασης τυριών grana padano και parmigiano reggiano- ότι, ωστόσο, δεν έχει ορισθεί καμία προθεσμία για την πληρωμή της τιμής αγοράς από τον εν λόγω οργανισμό- ότι ενδείκνυται να καθορισθεί η εν λόγω προθεσμία, λαμβανομένης υπόψη, κυρίως, της προθεσμίας που προβλέπεται στο άρθρο 3 του εν λόγω κανονισμού σχετικά με τον έλεγχο της ποιότητας των προσφερομένων τυριών-
ότι, βάσει του άρθρου 5 παράγραφος 1 του κανονισμού (ΕΟΚ) αριθ. 1107/68, η τιμή παρέμβασης εφαρμόζεται σε τυριά τα οποία παραδίδονται σε αποθήκη η οποία βρίσκεται σε απόσταση μέχρι 100 χιλιομέτρων από τον τόπο αποθεματοποίησής τους- ότι, προκειμένου να επιτραπεί στον οργανισμό παρέμβασης να διαχειρίζεται, υπό τις καλύτερες δυνατές συνθήκες, την πρόσβαση στις δημόσιες αποθήκες και προκειμένου να υπάρξει συνοχή με άλλα μέτρα παρέμβασης στον τομέα του γάλακτος, καθίσταται σκόπιμο να μεταβληθεί η απόσταση αυτή στα 350 χιλιόμετρα- ότι πρέπει, εξάλλου, να εκφράζεται σε Ecu το ποσό των συμπληρωματικών εξόδων μεταφοράς που προβλέπεται στο άρθρο 5 παράγραφος 2 του εν λόγω κανονισμού-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1107/68 τροποποιείται ως εξής:
1. Στο άρθρο 3 προστίθεται η ακόλουθη παράγραφος 4:
"4. Η πληρωμή των τυριών που αγοράζονται από τον οργανισμό παρέμβασης, διενεργείται εντός της προθεσμίας η οποία αρχίζει την εκατοστή εικοστή ημέρα μετά την ημερομηνία της εισόδου σε αποθεματοποίηση και λήγει την εκατοστή τεσσαρακοστή ημέρα μετά την ημερομηνία αυτή."
2. Το άρθρο 5 τροποποιείται ως εξής:
α) στην παράγραφο 1, ο όρος "100 χιλιόμετρα", αντικαθίσταται από τον όρο "350 χιλιόμετρα"-
β) στην παράγραφο 2, ο όρος "0,035 λογιστική μονάδα", αντικαθίσταται από τον όρο "0,042 Ecu".
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Σεπτεμβρίου 1993.

Labels: 3
17